CELEX: 52021PC0211
Language: el
Date: 2021-04-29
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία χορηγείται άδεια στη Δανία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2021
            COM(2021) 211 final
            2021/0110(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            με την οποία χορηγείται άδεια στη Δανία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                     1
                   (στο εξής: οδηγία για τη φορολογία της ενέργειας ή οδηγία).
               
               
                  Σύμφωνα με το άρθρο 19 παράγραφος 1 της οδηγίας, εκτός από τις διατάξεις που περιλαμβάνονται ειδικότερα στα άρθρα 5, 15 και 17 αυτής, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
               
               
                  Δυνάμει της εκτελεστικής απόφασης 2015/993/ΕΕ του Συμβουλίου, της 19ης Ιουνίου 2015
                     2
                  , επιτράπηκε στη Δανία να εφαρμόσει μειωμένο φορολογικό συντελεστή στην απευθείας ηλεκτρική παροχή σε ελλιμενισμένα πλοία, εκτός από τα ιδιωτικά σκάφη αναψυχής
                     3
                   (στο εξής: ηλεκτροδότηση από την ξηρά).
               
               
                  Στόχος της παρούσας πρότασης είναι να παραταθεί η εν λόγω άδεια όπως έχει ζητήσει η Δανία, δεδομένου ότι η ισχύουσα παρέκκλιση λήγει στις 18 Ιουνίου 2021. 
               
               
                  Με επιστολή της 5ης Μαΐου 2020, οι δανικές αρχές ενημέρωσαν την Επιτροπή ότι προτίθενται να παρατείνουν το ισχύον μέτρο έως τις 17 Ιουνίου 2027. Συμπληρωματικές πληροφορίες παρασχέθηκαν με επιστολή της 16ης Φεβρουαρίου 2021.
               
               
                  Πρόθεση των δανικών αρχών είναι να εξακολουθήσουν να εφαρμόζουν μειωμένο συντελεστή ειδικού φόρου κατανάλωσης της ηλεκτροδότησης από την ξηρά ύψους 0,4 έρε ανά KWh (περίπου 0,535 EUR ανά MWh
                     4
                  ). Κατά τον χρόνο υποβολής του αιτήματος, ο προτεινόμενος φορολογικός συντελεστής πληρούσε τις απαιτήσεις της οδηγίας 2003/96/ΕΚ όσον αφορά τον ελάχιστο συντελεστή φορολόγησης της ηλεκτρικής ενέργειας για επιχειρηματική χρήση. Το άρθρο 13 της οδηγίας θεσπίζει όριο ανοχής 5 % για τα κράτη μέλη που δεν έχουν υιοθετήσει το ευρώ.
               
               
                  Υπενθυμίζεται ότι το άρθρο 13 της οδηγίας για τη φορολογία της ενέργειας υποχρεώνει τα κράτη μέλη να ελέγχουν ετησίως αν οι φορολογικοί συντελεστές που εκφράζονται στα εθνικά νομίσματα είναι σύμφωνοι με τους ελάχιστους συντελεστές που προβλέπει η οδηγία. Ο έλεγχος αυτός πραγματοποιείται με βάση τις συναλλαγματικές ισοτιμίες που δημοσιεύονται στην Επίσημη Εφημερίδα της Ευρωπαϊκής Ένωσης την πρώτη εργάσιμη ημέρα του Οκτωβρίου. Τα κράτη μέλη μπορούν να διατηρούν το ύψος της φορολογίας που ισχύει κατά την ετήσια αναπροσαρμογή μόνον αν η μετατροπή του ύψους του επιπέδου φορολογίας εκφρασμένου σε ευρώ συνεπάγεται αύξηση του επιπέδου φορολογίας, εκφρασμένου στο εθνικό νόμισμα, μικρότερη από 5 % ή 5 EUR, οποιοδήποτε ποσό είναι μικρότερο.
               
               
                  Η αιτούμενη περίοδος ισχύος της παρέκκλισης καλύπτει το χρονικό διάστημα από τις 18 Ιουνίου 2021 έως τις 17 Ιουνίου 2027, αποτελεί συνέχεια της ισχύουσας παρέκκλισης και βρίσκεται εντός του μέγιστου διαστήματος που επιτρέπεται βάσει του άρθρου 19 της οδηγίας για τη φορολογία της ενέργειας.
               
               
                  Στόχος της μείωσης του φόρου είναι η προώθηση της χρήσης της ηλεκτροδότησης από την ξηρά. Η χρήση της ηλεκτροδότησης αυτής κρίνεται ότι αποτελεί περιβαλλοντικά λιγότερο επιβλαβή τρόπο για την ικανοποίηση των αναγκών ηλεκτρικής ενέργειας από ελλιμενισμένα πλοία, σε σύγκριση με τη χρήση καυσίμων πλοίων από τα πλοία αυτά. Το μέτρο θα μειώσει τις εκπομπές ατμοσφαιρικών ρύπων από ελλιμενισμένα πλοία. 
               
               
                  Η μείωση του ενεργειακού φόρου που εφαρμόζεται στην ηλεκτροδότηση από την ξηρά συνίσταται στη μείωση από το κατά τα άλλα εφαρμοστέο επίπεδο των 89,2 έρε ανά KWh (συντελεστής 2020) σε 0,4 έρε ανά KWh.
               
               
                  Από την άλλη πλευρά, σύμφωνα με το άρθρο 14 παράγραφος 1 στοιχείο γ) της οδηγίας για τη φορολογία της ενέργειας, τα κράτη μέλη υποχρεούνται να απαλλάσσουν τα ενεργειακά προϊόντα που χρησιμοποιούνται για την παραγωγή ηλεκτρικής ενέργειας —και την ηλεκτρική ενέργεια που παράγεται— επί ελλιμενισμένων πλοίων. Μπορούν επίσης να απαλλάσσουν την ηλεκτρική ενέργεια που παράγεται επί πλοίων για τη ναυσιπλοΐα σε εσωτερικές πλωτές οδούς, σύμφωνα με το άρθρο 15 παράγραφος 1 στοιχείο στ) της οδηγίας. Η Δανία επιβεβαίωσε τη μεταφορά αυτής της τελευταίας προαιρετικής απαλλαγής στο εθνικό της δίκαιο.
               
            
            
               Η Δανία προτίθεται να εφαρμόσει τον μειωμένο συντελεστή φορολόγησης για κάθε ηλεκτροδότηση από την ξηρά με ελάχιστη τάση 380 V προς πλοία που χρησιμοποιούνται για εμπορικές μεταφορές. Αυτό το όριο θεωρούν οι δανικές αρχές ότι είναι το ενδεδειγμένο για να διασφαλιστεί ότι η απόλυτη πλειονότητα των πλοίων που χρησιμοποιούνται για διεθνείς μεταφορές και των μεγαλύτερων πλοίων που χρησιμοποιούνται για εθνικές μεταφορές θα καλυφθούν από την προτεινόμενη μείωση. Πρόκειται για πλοία που θεωρείται ότι ευθύνονται για το μεγαλύτερο ποσοστό των εκπομπών από τη λειτουργία βοηθητικών μηχανών επί ελλιμενισμένων πλοίων. Η μείωση δεν εφαρμόζεται όταν το πλοίο χρησιμοποιείται για ιδιωτικούς σκοπούς ή όταν είναι παροπλισμένο ή έχει τεθεί εκτός υπηρεσίας σε μακροπρόθεσμη βάση.
            
            
               
                  Ωστόσο, η χρήση ηλεκτροδότησης από την ξηρά δεν είναι υποχρεωτική για τα πλοία.
               
            
            
               Οι δανικές αρχές θεωρούν ότι είναι το μέτρο είναι ουδέτερο όσον αφορά τον ανταγωνισμό, εφόσον μπορούν να επωφεληθούν από αυτό όλα τα πλοία (εκτός από τα πλοία ιδιωτικής χρήσης) που είναι ελλιμενισμένα στη Δανία. 
            
            
               Οι δανικές αρχές θεωρούν ότι η μείωση του φόρου που εφαρμόζεται στην ηλεκτροδότηση από την ξηρά δεν δημιουργεί σημαντικό ανταγωνιστικό πλεονέκτημα για τους φορείς εκμετάλλευσης πλοίων που χρησιμοποιούν ηλεκτροδότηση από την ξηρά σε σχέση με αυτούς που χρησιμοποιούν ηλεκτρική ενέργεια που παράγεται επί του πλοίου. Ακόμη και η πλήρης απαλλαγή δεν θα μείωνε, στις περισσότερες περιπτώσεις, το λειτουργικό κόστος της ηλεκτροδότησης από την ξηρά ώστε να είναι χαμηλότερο από το λειτουργικό κόστος της επί του πλοίου παραγόμενης ηλεκτρικής ενέργειας. 
            
            
               Οι δανικές αρχές έχουν ενημερώσει την Επιτροπή ότι αναμένουν πως η μείωση του φόρου θα προκαλέσει ετήσιες φορολογικές δαπάνες ύψους περίπου 15 εκατ. DKK (2 εκατ. EUR). Η υπόθεση αυτή βασίζεται στην εκτιμώμενη κατανάλωση ηλεκτρικής ενέργειας από κρουαζιερόπλοια σε δανικούς λιμένες το 2008, η οποία ανήλθε σε περίπου 16,9 εκατ. KWh, ποσότητα που αντιστοιχεί σε ετήσια δημοσιονομική δαπάνη ύψους 15 εκατ. DKK. Οι δανικές αρχές αναφέρουν ότι οι δηλώσεις για τη χρήση ηλεκτροδότησης από την ξηρά χαρακτηρίζονται από μεγάλη αβεβαιότητα.
            
         
         
            
               Το μέτρο χορηγείται υπό μορφή φορολογικής απαλλαγής που μειώνει τη φορολογική επιβάρυνση της συγκεκριμένης ηλεκτροδότησης.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η φορολογία της ηλεκτρικής ενέργειας διέπεται από την οδηγία 2003/96/ΕΚ, και ιδίως το άρθρο 10.Στο άρθρο 14 παράγραφος 1 στοιχείο γ) προβλέπεται υποχρεωτική φορολογική απαλλαγή για τα ενεργειακά προϊόντα που χρησιμοποιούνται στη ναυσιπλοΐα, καθώς και για την ηλεκτρική ενέργεια που παράγεται επί σκαφών. Στα άρθρα 5, 15 και 17 προβλέπεται η δυνατότητα των κρατών μελών να εφαρμόζουν φορολογικές διαφοροποιήσεις, μεταξύ άλλων, απαλλαγές και μειώσεις, για ορισμένες χρήσεις της ηλεκτρικής ενέργειας. Ωστόσο, οι εν λόγω διατάξεις καθαυτές δεν προβλέπουν μειωμένη φορολογία της ηλεκτροδότησης από την ξηρά.
               
               
                  Το μέτρο συνιστά κρατική ενίσχυση και εμπίπτει στο πεδίο εφαρμογής της νομοθεσίας της ΕΕ γι’ αυτό το θέμα, και ειδικότερα του κανονισμού (ΕΕ) αριθ. 651/2014 της Επιτροπής
                     5
                  .
               
            
            
               Διατάξεις βάσει της οδηγίας για τη φορολογία της ενέργειας
            
            
               
                  Εκτίμηση του μέτρου σύμφωνα με το άρθρο 19 της οδηγίας 2003/96/EΚ
               
               
                  Το άρθρο 19 παράγραφος 1 πρώτο εδάφιο της οδηγίας προβλέπει τα εξής: 
               
               
                  Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
               
               
                  Με τη μείωση του φορολογικού συντελεστή οι δανικές αρχές επιδιώκουν να προωθήσουν έναν περιβαλλοντικά λιγότερο επιβλαβή τρόπο με τον οποίο τα πλοία θα μπορούν να καλύπτουν τις ανάγκες τους σε ηλεκτρική ενέργεια ενόσω είναι ελλιμενισμένα, με αποτέλεσμα τη βελτίωση της ποιότητας του τοπικού ατμοσφαιρικού αέρα. Η Επιτροπή έχει ήδη συστήσει τη χρήση ηλεκτροδότησης από την ξηρά ως εναλλακτικής λύσης έναντι της ηλεκτροπαραγωγής επί ελλιμενισμένων πλοίων και, επομένως, έχει αναγνωρίσει τα περιβαλλοντικά πλεονεκτήματα αυτής της λύσης
                     6
                  .
               
               
                  Η δυνατότητα θέσπισης ευνοϊκής φορολογικής μεταχείρισης της ηλεκτροδότησης από την ξηρά είναι δυνατό να προβλέπεται δυνάμει του άρθρου 19 της οδηγίας, δεδομένου ότι σκοπός της είναι να επιτρέψει στα κράτη μέλη τη θέσπιση περαιτέρω απαλλαγών ή μειώσεων για λόγους ειδικής πολιτικής. 
               
               
                  Η Δανία ζήτησε να εφαρμοστεί το μέτρο για το μέγιστο επιτρεπόμενο χρονικό διάστημα σύμφωνα με το άρθρο 19 παράγραφος 2, δηλ. για 6 έτη. Καταρχήν, η περίοδος εφαρμογής της παρέκκλισης θα πρέπει να είναι αρκετά μεγάλη ώστε να μην αποθαρρυνθούν οι φορείς εκμετάλλευσης των λιμένων και οι προμηθευτές ηλεκτρικής ενέργειας όσον αφορά τη συνέχιση ή την έναρξη των αναγκαίων επενδύσεων σε εγκαταστάσεις ηλεκτροδότησης από την ξηρά. Αυτό το χρονικό διάστημα θα παράσχει επίσης ασφάλεια δικαίου για τους φορείς εκμετάλλευσης πλοίων, οι οποίοι χρειάζεται να προγραμματίζουν τις επενδύσεις τους σε εξοπλισμό επί των πλοίων. 
               
            
            
               Ωστόσο, η παρέκκλιση δεν θα πρέπει να παρεμποδίσει μελλοντικές τροποποιήσεις του υφισταμένου θεσμικού πλαισίου και θα πρέπει να ληφθούν υπόψη η επικείμενη αναθεώρηση της οδηγίας για τη φορολογία της ενέργειας και το ενδεχόμενο έκδοσης από το Συμβούλιο νομοθετικής πράξης βάσει πρότασης της Επιτροπής για την τροποποίηση της οδηγίας για τη φορολογία της ενέργειας. Η εν λόγω επανεξέταση ακολουθεί την αξιολόγηση της οδηγίας για τη φορολογία της ενέργειας
                  7
                και τα συμπεράσματα του Συμβουλίου, της 28ης Νοεμβρίου 2019, σχετικά με το πλαίσιο της ΕΕ για τη φορολογία της ενέργειας
                  8
               . Στα συμπεράσματά του, το Συμβούλιο κάλεσε την Επιτροπή να αναλύσει και να αξιολογήσει πιθανές επιλογές με σκοπό τη δημοσίευση, σε εύθετο χρόνο, μιας πρότασης σχετικά με την αναθεώρηση της οδηγίας για τη φορολογία της ενέργειας. Κάλεσε επίσης την Επιτροπή να εξετάσει ιδιαίτερα το πεδίο εφαρμογής της οδηγίας, τους ελάχιστους συντελεστές και τις ειδικές φορολογικές μειώσεις και απαλλαγές. 
            
            
            
               Υπό τις περιστάσεις αυτές, φαίνεται μεν σκόπιμο να χορηγηθεί η άδεια για την αιτούμενη περίοδο, η ισχύς όμως της παρέκκλισης θα πρέπει να εξαρτηθεί από την έναρξη της εφαρμογής γενικών διατάξεων επί του θέματος πριν από τον Ιούνιο του 2027.
            
            
            
               
                  Κανόνες για τις κρατικές ενισχύσεις
               
               
                  Κατά τον χρόνο υποβολής του αιτήματος, ο μειωμένος φορολογικός συντελεστής ύψους 0,4 έρε ανά KWh (περίπου 0,535 EUR ανά MWh
                     9
                  ) που προβλέπεται από τις δανικές αρχές πληρούσε τις απαιτήσεις της οδηγίας 2003/96/ΕΚ όσον αφορά τον ελάχιστο συντελεστή φορολόγησης της ηλεκτρικής ενέργειας για επιχειρηματική χρήση.
               
               
                  Κατά συνέπεια, το μέτρο φαίνεται ότι εμπίπτει στο πεδίο εφαρμογής του άρθρου 44 του κανονισμού (ΕΕ) αριθ. 651/2014 της Επιτροπής, όπου καθορίζονται οι όροι υπό τους οποίους ενισχύσεις υπό μορφή μειώσεων περιβαλλοντικών φόρων δυνάμει της οδηγίας 2003/96/ΕΚ είναι δυνατό να απαλλάσσονται από τις υποχρεώσεις κοινοποίησης κρατικής ενίσχυσης. Ωστόσο, δεν είναι δυνατό να εξακριβωθεί στο παρόν στάδιο κατά πόσον πληρούνται όλοι οι όροι που καθορίζονται στον εν λόγω κανονισμό και η πρόταση εκτελεστικής απόφασης του Συμβουλίου δεν προδικάζει την υποχρέωση των κρατών μελών να εξασφαλίζουν τη συμμόρφωση με τους κανόνες για τις κρατικές ενισχύσεις, ειδικότερα, σε περίπτωση απαλλασσόμενης ενίσχυσης που εμπίπτει στο πεδίο εφαρμογής του κανονισμού (ΕΕ) αριθ. 651/2014 της Επιτροπής.
               
            
            
               •Συνέπεια με άλλες πολιτικές της Ένωσης
            
            
               
                  Πολιτική για το περιβάλλον και την κλιματική αλλαγή
               
            
         
         
            
               
                  Το αιτούμενο μέτρο αφορά κυρίως την πολιτική της ΕΕ για το περιβάλλον και την κλιματική αλλαγή. Το εν λόγω μέτρο, στον βαθμό που θα συμβάλει στον περιορισμό της χρήσης καυσίμων πλοίων επί των ελλιμενισμένων πλοίων, θα συμβάλει και στην επίτευξη του στόχου της βελτίωσης της ποιότητας του τοπικού ατμοσφαιρικού αέρα και της μείωσης του θορύβου. Σύμφωνα με το άρθρο 13 της οδηγίας 2008/50/ΕΚ για την ποιότητα του ατμοσφαιρικού αέρα
                     10
                  , τα κράτη μέλη απαιτείται να μεριμνούν ώστε τα επίπεδα διαφόρων ατμοσφαιρικών ρύπων να μην υπερβαίνουν τις οριακές τιμές, τις τιμές-στόχους και άλλα πρότυπα ποιότητας του ατμοσφαιρικού αέρα που καθορίζονται στην οδηγία. Για την τήρηση αυτών των υποχρεώσεων απαιτείται η εξεύρεση λύσεων από τα κράτη μέλη σε προβλήματα όπως οι εκπομπές ρύπων από ελλιμενισμένα πλοία, όποτε συντρέχει περίπτωση, και γίνεται αντιληπτό ότι σε λιμένες που αντιμετωπίζουν αυτά τα προβλήματα η ηλεκτροδότηση από την ξηρά θα ενθαρρύνεται, στο πλαίσιο της συνολικής στρατηγικής για την ποιότητα του αέρα. Η χρήση ηλεκτροδότησης από την ξηρά ενθαρρύνεται επίσης στο πλαίσιο της οδηγίας (ΕΕ) 2016/802
                     11
                  , η οποία ρυθμίζει την περιεκτικότητα των καυσίμων πλοίων σε θείο. Η πρακτική αυτή θα συμβάλει ακόμη στη συμμόρφωση με τις απαιτήσεις σχετικά με την εναπόθεση αζώτου σύμφωνα με την οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας. Στο πλαίσιο αυτό, οι δανικές αρχές αναμένουν ότι οι τοπικές εκπομπές ατμοσφαιρικών ρύπων (NOx, SOx, PM10, PM2.5) από την παραγωγή ηλεκτρικής ενέργειας επί κρουαζιερόπλοιων θα μπορούσαν να μειωθούν σημαντικά, έως και 90 %, δεδομένου ότι ορισμένα βοηθητικά και εφεδρικά συστήματα ισχύος δεν είναι δυνατό να τεθούν εκτός λειτουργίας.
               
               
                  Ενεργειακή πολιτική
               
               
                  Το μέτρο είναι σύμφωνο με την οδηγία 2014/94/ΕΕ για την ανάπτυξη υποδομών εναλλακτικών καυσίμων
                     12
                  , η οποία καλύπτει το θέμα της δημιουργίας εγκαταστάσεων ηλεκτροδότησης από την ξηρά σε λιμένες όπου υπάρχει ζήτηση για τις εν λόγω εγκαταστάσεις και το κόστος δεν είναι δυσανάλογο προς τα οφέλη, συμπεριλαμβανομένου του περιβαλλοντικού οφέλους. Η ηλεκτροδότηση από την ξηρά έχει επίσης αναγνωριστεί ως στόχος κοινού ενδιαφέροντος για τη χορήγηση κρατικής ενίσχυσης δυνάμει του άρθρου 107 παράγραφος 1 της ΣΛΕΕ
                     13
                  .
               
               
                  Υπενθυμίζεται στο σημείο αυτό ότι σημαντικός λόγος της δυσμενούς ανταγωνιστικής θέσης της ηλεκτροδότησης από την ξηρά είναι ότι για την εναλλακτική λύση, δηλαδή την ηλεκτροπαραγωγή επί των πλοίων που είναι ελλιμενισμένα σε θαλάσσιους λιμένες, ισχύει επί του παρόντος πλήρης φοροαπαλλαγή: απαλλάσσεται από τη φορολογία όχι μόνο το καύσιμο πλοίων που χρησιμοποιείται για την παραγωγή ηλεκτρικής ενέργειας —η συνήθης κατάσταση δυνάμει του άρθρου 14 παράγραφος 1 στοιχείο α) της οδηγίας 2003/96/ΕΚ— αλλά και η ίδια η ηλεκτρική ενέργεια που παράγεται επί του πλοίου (πρβλ. άρθρο 14 παράγραφος 1 στοιχείο γ) της οδηγίας 2003/96/ΕΚ). Παρόλο που η τελευταία αυτή απαλλαγή θα ήταν δυνατό να θεωρηθεί ότι δύσκολα συμβιβάζεται με τους περιβαλλοντικούς στόχους της Ένωσης, ωστόσο εξυπηρετεί πρακτικούς σκοπούς. Πράγματι, για τη φορολόγηση της ηλεκτρικής ενέργειας που παράγεται επί του πλοίου χρειάζεται δήλωση από πλευράς του πλοιοκτήτη —ο οποίος συχνά είναι εγκατεστημένος σε τρίτη χώρα— ή του φορέα εκμετάλλευσης σχετικά με την καταναλωθείσα ποσότητα ηλεκτρικής ενέργειας. Στη δήλωση θα πρέπει επίσης να προσδιορίζεται το ποσοστό της ηλεκτρικής ενέργειας που καταναλώνεται στα χωρικά ύδατα του κράτους μέλους στο οποίο οφείλεται ο φόρος. Αυτό θα προκαλούσε τεράστια διοικητική επιβάρυνση για τους πλοιοκτήτες, οι οποίοι θα όφειλαν να συντάσσουν τέτοιες δηλώσεις για κάθε κράτος μέλος του οποίου εμπλέκονται τα χωρικά ύδατα. Υπό αυτές τις συνθήκες, είναι δυνατό να δικαιολογηθεί η μεταχείριση της λιγότερο ρυπογόνου εναλλακτικής επιλογής ηλεκτροδότησης από την ξηρά, κατά τρόπο ώστε να μη βρίσκεται σε μειονεκτική θέση, και, επομένως, να επιτραπεί στη Δανία η εφαρμογή μειωμένου φορολογικού συντελεστή.
               
               
                  Πολιτική μεταφορών
               
               
                  Το μέτρο συνάδει με τη σύσταση 2006/339/ΕΚ της Επιτροπής σχετικά με την προώθηση της ηλεκτροδότησης από την ξηρά πλοίων ελλιμενισμένων σε λιμένες της Ένωσης
                     14
                  , όπως και με την ανακοίνωση της Επιτροπής «Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές»
                     15
                  .
               
               
                  Εσωτερική αγορά και θεμιτός ανταγωνισμός
               
               
                  Όσον αφορά την εσωτερική αγορά και τον θεμιτό ανταγωνισμό, με το αιτούμενο μέτρο περιορίζεται μόνο η υφιστάμενη στρέβλωση μεταξύ δύο ανταγωνιστικών πηγών ηλεκτρικής ενέργειας για ελλιμενισμένα πλοία, δηλαδή της παραγωγής ηλεκτρικής ενέργειας επί του πλοίου και της ηλεκτροδότησης από την ξηρά, η οποία οφείλεται στη φοροαπαλλαγή των καυσίμων πλοίων.
               
               
                  Οι δανικές αρχές δεν έχουν διαπιστώσει σημαντικές αλλαγές όσον αφορά την επιλογή λιμένων εκ μέρους των πλοιοκτητών σε συνάρτηση με τη διαθεσιμότητα εγκαταστάσεων ηλεκτροδότησης από την ξηρά. Επί του παρόντος, κυρίως τα πορθμεία και τα αλιευτικά σκάφη χρησιμοποιούν την ηλεκτροδότηση από την ξηρά. Επιπλέον, οι δανικές αρχές αναφέρουν ότι τα φορτηγά πλοία χρησιμοποιούν ως έναν βαθμό την ηλεκτροδότηση από την ξηρά, αλλά ιδίως όταν βρίσκονται σε λιμένα για μακρύτερο χρονικό διάστημα. Οι δανικές αρχές αναφέρουν ότι δεν υπάρχουν ακόμη εγκαταστάσεις στους δανικούς λιμένες για μεγάλα πλοία, όπως κρουαζιερόπλοια ή πλοία μεταφοράς εμπορευματοκιβωτίων, που χρησιμοποιούν ηλεκτροδότηση από την ξηρά.
               
               
                  Δεδομένου ότι το καθεστώς θα μειώσει το κόστος για τα πλοία, θα επηρεάσει τις συναλλαγές μεταξύ κρατών μελών. Ωστόσο, οι επιπτώσεις εκτιμώνται ως ελάχιστες, δεδομένου ότι οι επιθυμίες των επιβατών και ο προορισμός των φορτίων θα καθορίζουν το κατά πόσον τα πλοία καταπλέουν σε δανικούς λιμένες. 
               
               
                  Επιπλέον, οι δανικές αρχές θεωρούν ότι το καθεστώς είναι ουδέτερο από άποψη ανταγωνισμού, διότι η πρόσβαση στην ηλεκτροδότηση από την ξηρά θα είναι ανοικτή σε όλα τα πλοία που πληρούν τις ανωτέρω προϋποθέσεις και καταπλέουν σε δανικούς λιμένες ανεξάρτητα από τη σημαία τους, χωρίς να οδηγεί σε ευνοϊκότερη φορολογική μεταχείριση των εθνικών οικονομικών φορέων έναντι των ανταγωνιστών τους από άλλα κράτη μέλη της ΕΕ.
               
               
                  Ο περιορισμός που αφορά την εφαρμογή του μειωμένου συντελεστή φορολόγησης για κάθε ηλεκτροδότηση πλοίων από την ξηρά με ελάχιστη τάση 380 V θα ήταν δυνατό να θεωρηθεί ως στρέβλωση της αγοράς. Ωστόσο, στην πράξη δεν υπάρχει ηλεκτροδότηση από την ξηρά κάτω των 380 Volt προς εμπορικά πλοία, διότι ηλεκτρική ενέργεια με αυτήν την τάση παρέχεται μόνο σε μικρά σκάφη αναψυχής.
               
               
                  Όσον αφορά τον ανταγωνισμό μεταξύ λιμένων, μπορεί να αναμένεται ότι θα είναι αμελητέες οι ενδεχόμενες επιπτώσεις στις συναλλαγές μεταξύ κρατών μελών οι οποίες θα ήταν δυνατό να προκύψουν αν τα πλοία άλλαζαν πορεία λόγω της δυνατότητας να ηλεκτροδοτούνται από την ξηρά με μειωμένο φορολογικό συντελεστή. Σε μια κατάσταση στην οποία, όπως προαναφέρθηκε, δεν είναι πιθανό, τουλάχιστον βραχυπρόθεσμα, η χρήση ηλεκτροδότησης από την ξηρά να καταστεί οικονομικότερη απ᾿ ό,τι η ηλεκτροπαραγωγή επί του πλοίου, παρά τη μείωση του φόρου, δεν είναι επίσης πιθανό αυτή η μείωση του φόρου για την ηλεκτροδότηση από την ξηρά να στρεβλώσει σημαντικά τον ανταγωνισμό μεταξύ λιμένων, παρακινώντας τα πλοία να αλλάζουν την πορεία τους ανάλογα με τη διαθεσιμότητα αυτής της επιλογής.
               
               
                  Λαμβανομένου υπόψη του χρονικού πλαισίου για το οποίο προτείνεται να παραταθεί η άδεια εφαρμογής μειωμένου φορολογικού συντελεστή, είναι μάλλον απίθανο να αλλάξει η ανάλυση που παρατίθεται στις προηγούμενες παραγράφους πριν από την ημερομηνία λήξης του μέτρου, εκτός αν προκύψουν σημαντικές αλλαγές του ισχύοντος πλαισίου και της κατάστασης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 19 της οδηγίας 2003/96/EΚ του Συμβουλίου.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Ο τομέας της έμμεσης φορολογίας, που καλύπτεται από το άρθρο 113 της ΣΛΕΕ, δεν εμπίπτει καθαυτός στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.
               
               
                  Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει δοθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Επομένως, τα κράτη μέλη δεν μπορούν να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Σε κάθε περίπτωση, δεδομένου ότι η παρούσα πράξη δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
               
            
         
         
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας. Η μείωση του φόρου δεν υπερβαίνει τα αναγκαία όρια για την επίτευξη του συγκεκριμένου στόχου.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται εκτελεστική απόφαση του Συμβουλίου. Το άρθρο 19 της οδηγίας 2003/96 προβλέπει μόνο αυτό το είδος μέτρου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Δανίας και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του και δεν απαιτείται εκτίμηση των επιπτώσεων.
               
               
                  Βάσει των πληροφοριών που παρασχέθηκαν από τη Δανία προκύπτει ότι το μέτρο θα έχει περιορισμένες επιπτώσεις στα φορολογικά έσοδα. Αναλυτικότερα, σύμφωνα με την εκτίμηση των δανικών αρχών σχετικά με τις φορολογικές δαπάνες που προκαλούνται από το μέτρο, αναμένεται απώλεια εσόδων ύψους 15 εκατ. DKK ετησίως για τα προσεχή έτη.
               
               
                  Για ιστορικούς λόγους, μεγάλος αριθμός των εμπορικών λιμένων στη Δανία παρείχαν ηλεκτροδότηση από την ξηρά σε πλοία. Οι δανικές αρχές παρατήρησαν ότι τα τελευταία έτη αρκετοί λιμένες έχουν δημιουργήσει και σχεδιάζουν να δημιουργήσουν εγκαταστάσεις για μεγαλύτερα πλοία, όπως πορθμεία που εκτελούν τακτικές διεθνείς και εθνικές γραμμές. Το ίδιο ισχύει και για κρουαζιερόπλοια που εκτελούν διεθνείς μεταφορές. Επίσης, ορισμένοι δανικοί λιμένες έχουν δημιουργήσει κινητούς χερσαίους σταθμούς ηλεκτροπαραγωγής για φορτηγά πλοία. Τα πορθμεία και τα κρουαζιερόπλοια χρειάζονται νέες εγκαταστάσεις υποδομής για την παροχή επαρκούς ισχύος.
               
               
                  Οι δανικέ αρχές εκτιμούν ότι το μέτρο θα έχει σημαντικό θετικό αντίκτυπο στην επίτευξη των περιβαλλοντικών στόχων της χώρας και ιδίως στη βελτίωση της ποιότητας του αέρα σύμφωνα με την οδηγία 2008/50/ΕΚ για την ποιότητα του ατμοσφαιρικού αέρα και καθαρότερο αέρα για την Ευρώπη. Η χρήση της ηλεκτροδότησης από την ξηρά έχει οδηγήσει σε μείωση των εκπομπών διοξειδίου του θείου, οξειδίων του αζώτου, σωματιδίων και οξειδίων του άνθρακα. Οι δυνατότητες του μέτρου δεν έχουν αξιοποιηθεί πλήρως, διότι απαιτείται δαπανηρός εξοπλισμός τόσο στις αποβάθρες όσο και στα πλοία.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Το μέτρο δεν προβλέπει απλούστευση. Προκύπτει από το αίτημα της Δανίας και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν χρειάζεται σχέδιο εφαρμογής. Η παρούσα πρόταση αφορά τη χορήγηση άδειας μείωσης του φόρου για μεμονωμένο κράτος μέλος, κατόπιν αιτήματός του. Η άδεια χορηγείται για περιορισμένο χρονικό διάστημα έως τις 17 Ιουνίου 2027. Ο εφαρμοστέος φορολογικός συντελεστής θα πρέπει να πληροί τις απαιτήσεις της οδηγίας για τη φορολογία της ενέργειας όσον αφορά το ελάχιστο επίπεδο φορολογίας. Είναι δυνατή η αξιολόγηση του μέτρου σε περίπτωση αιτήματος ανανέωσης μετά τη λήξη της περιόδου ισχύος.
               
            
            
               •Επεξηγηματικά έγγραφα (για οδηγίες)
            
            
               
                  Για την πρόταση δεν απαιτούνται επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 ορίζει ότι θα επιτραπεί στη Δανία η εφαρμογή μειωμένου συντελεστή φορολογίας ηλεκτρικής ενέργειας που παρέχεται απευθείας σε πλοία ελλιμενισμένα σε δανικούς λιμένες, πλην των ιδιωτικών σκαφών αναψυχής (στο εξής: ηλεκτροδότηση από την ξηρά). Ο φορολογικός συντελεστής πρέπει να πληροί τις απαιτήσεις της οδηγίας όσον αφορά το ελάχιστο επίπεδο φορολογίας της ηλεκτρικής ενέργειας για επιχειρηματική χρήση. Δεν θα είναι δυνατή η παροχή ηλεκτρικής ενέργειας με μειωμένο συντελεστή στα ιδιωτικά σκάφη αναψυχής, όπως ορίζονται στο άρθρο 14 παράγραφος 1 στοιχείο γ) δεύτερο εδάφιο της οδηγίας 2003/96/ΕΚ.
               
               
                  Το άρθρο 2 ορίζει ότι η αιτούμενη άδεια χορηγείται με ισχύ από τις 18 Ιουνίου 2021, σε συνέχεια με την ισχύουσα εκτελεστική απόφαση 2015/993/ΕΕ του Συμβουλίου, έως τις 17 Ιουνίου 2027, διάστημα που δεν υπερβαίνει τη μέγιστη περίοδο 6 ετών η οποία προβλέπεται από την οδηγία, όπως έχει ζητήσει η Δανία.
               
            
            
               2021/0110 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία χορηγείται άδεια στη Δανία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  16
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την εκτελεστική απόφαση (ΕΕ) 2015/993 του Συμβουλίου
                  17
                επετράπη στη Δανία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία, εκτός από τα ιδιωτικά σκάφη αναψυχής (στο εξής: ηλεκτροδότηση από την ξηρά) σύμφωνα με το άρθρο 19 της οδηγίας 2003/96/EΚ, έως τις 18 Ιουνίου 2021.
            
         
         
            
               (2)Με επιστολή της στις 5 Μαΐου 2020, η Δανία ζήτησε την άδεια να εξακολουθήσει να εφαρμόζει μειωμένο φορολογικό συντελεστή ηλεκτρικής ενέργειας για την ηλεκτροδότηση από την ξηρά σύμφωνα με το άρθρο 19 της οδηγίας 2003/96/ΕΚ. Οι δανικές αρχές υπέβαλαν συμπληρωματικές πληροφορίες με επιστολή τους στις 16 Φεβρουαρίου 2020.
            
            
               (3)Με τον μειωμένο φορολογικό συντελεστή που προτίθεται να εφαρμόσει, η Δανία έχει σκοπό να προωθήσει περαιτέρω τη χρήση της ηλεκτροδότησης από την ξηρά. Η ηλεκτροδότηση αυτή θεωρείται ότι αποτελεί περιβαλλοντικά λιγότερο επιβλαβή τρόπο κάλυψης των αναγκών των ελλιμενισμένων πλοίων σε ηλεκτρική ενέργεια, σε σύγκριση με τη χρήση καυσίμων πλοίων από τα πλοία αυτά.
            
            
               (4)Στον βαθμό που με τη χρήση ηλεκτροδότησης από την ξηρά αποφεύγεται η εκπομπή ατμοσφαιρικών ρύπων που προέρχονται από την καύση καυσίμων πλοίων, αυτό συμβάλλει στη βελτίωση του ατμοσφαιρικού αέρα σε τοπικό επίπεδο και στη μείωση του θορύβου στις πόλεις-λιμένες. Συνεπώς, αναμένεται ότι η συνεχιζόμενη μείωση του φορολογικού συντελεστή για την ηλεκτροδότηση από την ξηρά θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα.
            
            
               (5)Η χορήγηση άδειας στη Δανία να εφαρμόσει συνεχιζόμενη μείωση του φορολογικού συντελεστή για την ηλεκτροδότηση από την ξηρά δεν υπερβαίνει τα αναγκαία όρια για την αύξηση της χρήσης της ηλεκτροδότησης από την ξηρά, δεδομένου ότι στις περισσότερες περιπτώσεις η ηλεκτροπαραγωγή επί του πλοίου θα παραμείνει η πλέον ανταγωνιστική εναλλακτική λύση. Για τον ίδιο λόγο, και επειδή σήμερα είναι σχετικά χαμηλός ο βαθμός διείσδυσης της τεχνολογίας στην αγορά, είναι μάλλον απίθανο ο μειωμένος φορολογικός συντελεστής να προκαλέσει σημαντικές στρεβλώσεις του ανταγωνισμού κατά τη διάρκεια ισχύος του και, συνεπώς, δεν θα επηρεάσει αρνητικά την εύρυθμη λειτουργία της εσωτερικής αγοράς.
            
            
               (6)Κάθε άδεια που χορηγείται δυνάμει του άρθρου 19 παράγραφος 2 της οδηγίας 2003/96/ΕΚ πρέπει να υπόκειται σε αυστηρό χρονικό περιορισμό. Για να εξασφαλιστεί ότι το χρονικό διάστημα για το οποίο χορηγείται η άδεια είναι αρκετά μεγάλο ώστε να μην αποθαρρύνονται οι σχετικοί οικονομικοί φορείς να πραγματοποιήσουν τις αναγκαίες επενδύσεις, είναι σκόπιμο να χορηγηθεί η άδεια μέχρι τις 17 Ιουνίου 2027. Ωστόσο, η άδεια θα πρέπει να παύσει να ισχύει από την ημερομηνία εφαρμογής τυχόν γενικών διατάξεων περί φορολογικών πλεονεκτημάτων για την ηλεκτροδότηση από την ξηρά τις οποίες θα θεσπίσει το Συμβούλιο δυνάμει του άρθρου 113 ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, σε περίπτωση που οι εν λόγω διατάξεις τεθούν σε εφαρμογή πριν από τις 17 Ιουνίου 2027. 
            
            
               (7)Για να υπάρξει ασφάλεια δικαίου για τους φορείς εκμετάλλευσης λιμένων και πλοίων και να αποφευχθεί ενδεχόμενη αύξηση του διοικητικού φόρτου των εταιρειών διανομής και αναδιανομής ηλεκτρικής ενέργειας, θα πρέπει να μην υπάρξει κανένα κενό μεταξύ των προηγούμενων ρυθμίσεων που προβλέπει η εκτελεστική απόφαση 2015/993/ΕΕ και της αιτούμενης άδειας.
            
            
               (8)Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Χορηγείται στη Δανία η άδεια να εφαρμόσει μειωμένο φορολογικό συντελεστή για την ηλεκτρική ενέργεια που παρέχεται απευθείας σε ελλιμενισμένα πλοία, πλην των ιδιωτικών σκαφών αναψυχής (στο εξής: ηλεκτροδότηση από την ξηρά), υπό τον όρο ότι τηρούνται τα ελάχιστα επίπεδα φορολογίας που αναφέρονται στο άρθρο 10 της οδηγίας 2003/96/ΕΚ.
            
            
               Άρθρο 2
            
            
               Η παρούσα απόφαση εφαρμόζεται από τις 18 Ιουνίου 2021 έως τις 17 Ιουνίου 2027.
            
            
               Ωστόσο, εάν το Συμβούλιο, αποφασίζοντας βάσει του άρθρου 113 της ΣΛΕΕ ή άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, καθορίσει γενικούς κανόνες περί φορολογικών πλεονεκτημάτων για την ηλεκτροδότηση από την ξηρά, η παρούσα απόφαση παύει να εφαρμόζεται την ημέρα κατά την οποία αρχίζει η εφαρμογή των εν λόγω γενικών κανόνων.
            
            
               Άρθρο 3
            
            
               Η παρούσα απόφαση απευθύνεται στο Βασίλειο της Δανίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2003, σ. 51.
               
               
                  
                     (2)
                  
                        ΕΕ L 159 της 25.6.2015, σ. 68.
               
               
                  
                     (3)
                  
                        Ο όρος «ιδιωτικό σκάφος αναψυχής» ορίζεται στο άρθρο 14 παράγραφος 1 στοιχείο γ) δεύτερο εδάφιο της οδηγίας 2003/96/ΕΚ.
               
               
                  
                     (4)
                  
                        Όλοι οι υπολογισμοί βασίζονται στη συναλλαγματική ισοτιμία της 1ης Οκτωβρίου 2019, δηλαδή 7,4662 DKK για 1 EUR. Πρβλ. ΕΕ C 329 της 1.11.2019, σ. 3.
               
               
                  
                     (5)
                  
                        Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατʼ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).
               
               
                  
                     (6)
                  
                        Σύσταση 2006/339/ΕΚ της Επιτροπής, της 8ης Μαΐου 2006, για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας (ΕΕ L 125 της 12.5.2006, σ. 38).
               
               
                  
                     (7)
                  
                        SWD(2019) 329 final.
               
               
                  
                     (8)
                  
                        Συμπεράσματα του Συμβουλίου της 28ης Νοεμβρίου 2019, 14608/19, FISC 458. 
               
               
                  
                     (9)
                  
                        Όλοι οι υπολογισμοί βασίζονται στη συναλλαγματική ισοτιμία της 1ης Οκτωβρίου 2019, δηλαδή 7,4662 DKK για 1 EUR. Πρβλ. ΕΕ C 329 της 1.11.2019, σ. 3.
               
               
                  
                     (10)
                  
                        Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ L 152 της 11.6.2008, σ. 1).
               
               
                  
                     (11)
                  
                        Οδηγία (ΕΕ) 2016/802 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη μείωση της περιεκτικότητας ορισμένων υγρών καυσίμων σε θείο (ΕΕ L 132 της 21.5.2016, σ. 58).
               
               
                  
                     (12)
                  
                        Οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (ΕΕ L 307 της 28.10.2014, σ. 1).
               
               
                  
                     (13)
                  
                        C(2014) 2231 final, της 9ης Απριλίου 2014.
               
               
                  
                     (14)
                  
                        Σύσταση 2006/339/ΕΚ της Επιτροπής, της 8ης Μαΐου 2006, για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας (ΕΕ L 125 της 12.5.2006, σ. 38).
               
               
                  
                     (15)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών – Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές μέχρι το 2018, COM(2009) 8 τελικό, της 21ης Ιανουαρίου 2009.
               
               
                  
                     (16)
                  
                        ΕΕ L 283 της 31.10.2003, σ. 51.
               
               
                  
                     (17)
                  
                        Εκτελεστική απόφαση (ΕΕ) 2015/993 του Συμβουλίου, της 19ης Ιουνίου 2015, που επιτρέπει στη Δανία να εφαρμόσει μειωμένο φορολογικό συντελεστή για την ηλεκτροδότηση από την ξηρά ελλιμενισμένων πλοίων σύμφωνα με το άρθρο 19 της οδηγίας 2003/96/ΕΚ (ΕΕ L 159 της 25.6.2015, σ. 68).